
Killu nafanto katta birayi wulaliŋinten 
ŋa 
Roraqe: 
Tiigeyen  wa  Alla  da,  a  ken  be  tiiganden  su  ga 
dag'a da, d'in wa seedene nan ti Batikamaane su nta 
ganta ti Alla, A baane kappanlenma nt'a yi, do in wa 
seedene  nan  ti  Mahanmadu  n'a  komen  d'a 
Xeyifaaren  ya  yi,  Alla  ga  n'a  d'i  kadunkon  d'i 
sayibanun (kappalenmun) neema n'i kisi. 
Ken falle: an na tu nan ti sondonmen tuumayen 
ŋa, d'a tenkuyen d'a ɲaxaliyen ŋa, d'a hanminun d'a 
jootiyun  girindinden  ŋa,  ken  ya  ni  baananbe  su 
muurifon  ŋa,  bire  moxo  siren  kitene  t'a  ya  yi, 
ɲaxaliyen do sewoyen xa tinmene t'a ya yi, diinan 
sababunu wa ken danŋa, do tagemoxon sababunu, 
a do gollen sababunu, kun su ra nta meɲiini sere su 
maxa ganta ti toŋondiyenmun ya, yo xa sere be ga 
n'i kun tanan ya yi, hari (kun sababunu) ga na kite i 
maxa  ti  kaara  yogo  yi  i  faqilanton  ga  dudoxoto  a 
kanma, abaatu(sababunu ku) d'i firi kaara gabo yi, 
ku beenu ɲanmoxon d'i lagarun gan nafanta i gan 
sabatinta i gan fasunta. 
Xa inke wa riini fo ko t'in do ke bataaxe ya, ke be 
ga  yanq'in  kiilen  di  gelli  ke  muurifo  kallanke 
sababunun  ŋa,  ke  be  baananbe  su  ga  gollin'a 

xannemaxa. 
Sere wa soron di, a ga da fo gabe kita bakk'i di, a 
xusa  da  bire  moxo  sire  bira,  nan  ŋali  ŋaliye 
gemunte, sere xa w'i noxon di a luppe i su kitanden 
di,  a  xusa  da  garamajigaaxu  bireyen  bira,  na 
taqibononton ŋalintaaxun ŋali, sere xa w'i noxon di 
a ga naxaanen di, xo i ga d'a maxagenme ɲa ŋ'a da 
moxon  be.  Alla  ya  ni  maxagemundaanan  ŋa,  do 
deemeyimuuruyen  Tunka  jomu  su  kanma,  a  do 
bone su ɲontonden di. 
Fatanfansinde: toŋondiye do golli sire 
Ken(muurifo kallanke) sababunun fo xoore do i 
ɲinme(lasili) do i taaxaaden ŋa; ken ni toŋondiyen 
do golli siren ya yi, Alla kallanken daali: 
﴿






 (sere be ga na fo sire golli, yigo ga ni ken ŋa ma 
yaxare,  toŋondaana  ga  ni,  m'o  ga  d'a  birandi 
biremoxon  fo  siren  ŋa(duna  di),  m'o  ga  r'i  tuga  i 
baraajen xa yi(laaxara ya), ti fon fo siren ŋa, i ga ɲi 
ke be gollini) [Tullen soora: 97]. 
Kaman kallanken xibaarindi na sere ɲiina, ke be 
ga  da  toŋondiyen  do  golli  siren  kafuma  me  yi;  ti 
ŋalintaaxu  siren  ŋa  ka  ke  di    (dunadi),  a  do 
tuugaadon fo siren ŋa duna ka ke di do ka sabatiran 
xa yi (laaxara) . 
Ken  sababun  banganten  ya  ni,  baawo  yenmu 

beenu ga toŋondi ti Alla yi toŋondiyen fo kendenten 
ŋa,  ke  be  ga  ni  golli  siren  renmaanan  ŋa, 
sondonmun  do  jikkunun  do  duna  do  laaxara 
sirondaana ga ni, ɲinmu (lasilinu) do taaxaadun w'i 
maxa i g'i genmanlenmaaxunu ti kun ŋa fo fo be ga 
riin'i ya, n'a wutu ɲaxaliyen do sewoyen sababunun 
ŋa, do jooten do hanmin do sunoyun xa sababunun 
ŋa. 
I wa xanufin do ɲaxalifin genmanlenmaaxunu ti 
duŋeye yi d'i kuufande, a do n'i golliɲa fi nafanten 
di, gell'i ga n'i golliɲa ke moxo kanma su, i na xusa 
sewo  t'i  ya,  do  nan    taamaxi  i  toqen  do  i  xeerin 
jiidiyen di, do nan kuufanden baraajen jigi; kun xa 
na  xusa  fi  xooro  sarand'i  danŋa,  ku  beenu  d'i 
jomunun  d'i  barikun  ga  fuŋunu  ku  ɲaxalifiinu 
beenu yittirenmun ga ni ku ya. 
I wa gemundini xonifiinun do toorefiinun ŋa, do 
hanmin do kunpan do jooten ŋa; ti gaatanden ya yi 
t'i  katudanŋen  ŋa,  i  na  fo  newondi  i  ga  kat'a 
newondini, d'i na muɲiyi faranfare ɲa fo xa danŋa 
kaariye ga nt'i danŋ'a di, ti ken moxo yi i na fi xooro 
kita bakka xonifiinu ku di; gelli gaatandu nafanton 
ŋa, do jaarabindun do senben ŋa, do muɲuyen ŋa, 
do muson koroonden  (jiginden) ŋa_ xonifiinun  ga 
taraɲamene  di  (fi  xooro)  ya,  ɲaxaliyen  do  jikku 
sirun ga yanqan'i batten di, a do nan taamaxi Alla 
fasanŋuntaaxun do a baraajen di, xo Annabiyinmen 
ga d'a bangandi moxo be hadiisi kendenten di, a ga 
jaabi: 

 《Kaawaye  wa  muumin  fin  da  ko!  a  fin  su  ni 
xeerin  ya  yi  a  danŋa,  ɲaxalifi  ga  n'a  kita,  a  na 
kuufandi ken na ɲa ŋ'a da xeeri ya, toora xa ga n'a 
kita a na muɲi ken na ɲa ŋ'a da xeeri ya, ke nta sere 
su danŋa ganta muuminin ya》 musilimu d'a filla. 
A xibaarindi (kisiyen do neemen ŋ'a kanma) nan 
ti muuminin ŋa, a laxanloxonaaburen  do a xeerin 
do a gollun nafanun wa danfillene fi su di, a ga ken 
konkono  gelli  ɲaxalifiinun  do  xonifiinun  ŋa;  (ken 
xawansa) an na soro filli ɲi, jaarabiye n'i konko gelli 
jomu ma bonen jaarabiyun ŋa, i na xusa me sooxi 
me  sooxiyi  xoore  yi  a  genmanlenmaaxun  di,  ken 
kite t'i filli me sooxiyen moxon ya yi toŋondiyen do 
golli  siren  di.  ke  sere  be  ga  maxakunti  ti  ku 
maxankutu filli ya, a wa xeerin do bonen gemundi ti 
o fo koninte ya ya, gelli kuufanden do muɲiyen ŋa, 
a do fo be g'i filli batta, ɲaxaliyen do sewoyen na ɲa 
ŋ'a  da,  do  hanmin  do  kunpan  giriye,  jooten  do 
sondon liixiye, do bireyen xota, biremoxo siren xa 
na  maxafag'a  danŋa  ke  ka  di  (duna  di).  Baane  ke 
kuŋa,  aken  wa  xanufin  genmanlenmaaxunu  ti 
dunderaaxu do tonmaxanbalaaxu do yaadeye ya yi.  
A  jikkunun  na  xusa  bono,  a  na(xanufiinu  ku) 
genmanlenmaaxu  xo  fonmuumun  g'i 
genmanlenmaaxunu  moxo  be  ti  noxoxooraaxu  do 
buttunkutu  ya,  ken  d'i  moxo  su  a  sondonmen 

tuumante feti, ken yinme fe aken geeregeerenten ya 
ni ti banŋu gabu ya, a geeregeerenten ni t'a kannen 
ŋa  a  xanufiinu  kun  maxa  daga,  do  ti  ballufiinun 
gaboyen ŋa ku beenu ga bakka (xanufiinu) di nan 
gaba, a do ti n'a sax'a kanma yonkinu ku ya, i nta 
sikki gingi baane kanma, i du nta gilli xannaano yi 
katta fiinun tananun ŋa, i na kite m'i nta kitte, har'o 
ga na ɲa yinme xensinde kanma nan t'i kite, aken 
xooni jootinten ya ni ti kaaro koninto ku ya, a wa 
xonifiinun genmanlenmaaxunu ti joote do  godoye  
do kanne do tunbakke ya yi, sefe mari fo be g'a kitta 
gelli birantaaxun xotoyen ŋa, do gelli sinmayen do 
ɲiimidun wattun ŋa, a do kanuye be g'a kiɲandini 
ɲanmoxonun do bittefiinun fo buren ŋa;  baawo a 
nta baraaje jikki, muɲuye xa nt'a maxa ken g'a butte 
muraana na newonde ɲ'a kanma. 
Ke  su  ni  warifiinu  ya  yi  ti  jaarabinden  ŋa,  ke 
saran danbin meene be haayi ke, an ga n'a taqasi n'a 
yanqandi  soron  ɲanmoxonun  kanma,  m'an  ga  da 
naxa  (fatanfansiye)  xoore  wari  muuminin  do  i 
tanan  naxa_muumini  ke  be  ga  ni  gollaana  yi  t'i 
toŋondiyen muurifon ŋa, ken xa ni ya nan ti diinan 
ŋa,  a  wa  cuyindini  cuyinde  fataama  su  katta 
duŋeyen  ya  yi  ti  Alla  warijaxa(taxandinten)  ŋa,  a 
d'A  gada  ku  beenu  kini  komon  ŋa  kelli  A 
fasanŋuntaaxun do A fonnansiraaxu sooxinton ŋa. 
Muuminin ŋa, gelli (Alla) ga n'a jaarabi ti watte 
ya  ma  kori,  ma  ken  me  gelli  ballufiinu  beenu  ga 
ballunu bananbe su ya, aken wa ɲaana ɲaxalinte ya 

yi_t'a toŋondiyen saabun ŋa, do waseyen do duŋeye 
be g'a maxa ti Alla taxandifon ŋa _ a nta fi mundunu 
t'i  sondonmen  ŋa  i  ga  m'a  rakut'a  danŋa,  a 
faayindini katt'i wuredunken ya yi, a nta faayindini 
katt'i kanmadunken ŋa, a me  wa di  fo yan kapp'a 
sewoyen d'a ɲaxaliyen d'a tuumayen ŋa sere danŋa, 
ke  be  ga  ɲa  dunadun  muurifoonun  kafumanton 
kitandaana ŋa, a ga kume waseyen ŋa. 
Xo moxon be, an ga yenmen ɲiini, ke be ga feti 
gollaana yi ti toŋondiyen muurifon ŋa, gelli (Alla) ga 
n'a  jaarabi  ti  korin  yogo  ya,  walla  a  dunadun 
muurifo  yogo  dugut'a  yi,  an  na  xus’a  ɲi 
yinmaranburaaxun  do  garamajigaaxun  fataaman 
di. 
Misale tana: kanuyen sababunun ga na sare (ɲa), 
bittefiinun  ga  goorinkati  ti  fadarenmen  ŋa,  ken 
biren ya ni; an ga toŋondiyi kendente dunken ɲiini: 
sondon  sabatinte  ya,  do  yonki  tenkunte  ya,  a 
maxafogunte  ga  ni  ti  ke  fi  firanyillanden  do  a 
teterenden ŋa_fi ke be ga d'a juwu_ t'i katudanŋen 
ŋa  gelli  sinmeye  do  sefe  do  golle  ya,  abaatu  a  d'i 
yonkin  moxosirondi  ke  bittefi  goorinkatunten 
danŋa,  ku  ni  ɲanmoxonu  ya  yi,  i  ga  seren 
tuumandini n'a sondonmen sabatindi. 
Xo moxon be, an ga toŋondiyen fontanŋen ɲiini 
ke ɲanmoxo sooxaaden kanma, bire be kanufiinun 
ga na ɲaŋi, a sondonmen na bitte, a ɲiimun na faade, 
a  sinmeyun  na  Sanqi-sanqi,  a  noxon  fakkan  ni 
kannen ya yi, selladun kannen xa da meɲi a kanma, 

do noxodun joote ke be tonŋun ra ga nta bangene, 
ku seran danbu kundu, gelli tagemoxon sababunun 
yokonu  ga  ma  kite  i  maxa,  ku  beenu  lafinton  ga 
xaayandi gabe ya, i senben wa jurutene d'i ɲiimun 
wa faadene, ken kite do toŋondiyen fontanŋaaxun 
ya  yi,  ke  be  ga  (seren)  walla  muɲuyen  ŋa, 
xerexerentaaxu  dingira  liixinton  noxon  di,  do 
lahaala sunonta bittanto. 
Sere  siren  do  sere  buren  ŋa,  do  muuminin  do 
kaafirin  ŋa,  i  su  wa  kappa  saagontaaxu  kittiran-
gollisaaganten  riitinden  di,  a  do  xeleben  di,  ku 
beenu  ga  kanufiinun  moxomoxondini  do  n'i 
newondi,  xa  muuminin  ken  wa  fatanfansini  t'i 
toŋondiyen senbentaaxun ya yi, do a muɲuyen d'a 
jikkisenbeyen d'a tuugeye Alla kanma, a do a muso 
korosinde, ku su ni fiinu ya (muuminin) saagoyen 
ga  jiidini  t'i  ya,  i  ga  kannen  xotoyen  newonndini 
bakk'a maxa, na bonodunbun newond'a kanma, xo 
Kaman kallanken ga daale moxon be: 
...﴿



















































































... ﴾ 
 (Gelli hari xa kun ga mamini ya, i xa mamini xo 
xa ga mamini moxon be, xa bari, xa kun wa fo jikki 
Alla noqu i kun ga nta ken jikki..) [Yaxarun soora: 
104].  (Muumininu  ku)  wa  Alla  deemandi 
xerexerenten  kitta  do  a  faabande,  ke  be  ga 
kanufiinun sanqini. Alla daale An kallanka: 

...﴿























 ﴾ 
 {..Xa muɲi, Alla na do (kappa) muɲaanon ya yi} 
[Naaburu mullun soora: 46] 
Nan siro katta tageefonun ŋa ti sefen do gollen ŋa 
A wa gelli sababunu beenu ga hanmin do kunpan do 
jooten  girindini,  Nan  siro  katta  tageefonun  ŋa  ti 
sefen do gollen ŋa do siroyen noonun ŋa, ku su ni 
xeeri  do  sirontaaxu  ya,  Alla  wa  hanminun  do 
kunpanun  girindini  t'i  ya  bakka  siraanan  do 
buraanan ŋa ti baanan be su lanyern ŋa, yo xa taqen 
fo  tinmanten  na  muuminin  ya  danŋa(siroye  ke 
killun) di, bawo aken wa fatanfansini nan ti; aken 
sirontaaxu ke gilli xalasiyen ya di do a muso jiginde; 
Alla  na  xusa  fi  siri  ɲanŋen  newond'a  maxa;  na 
saxu a ga ke be jikki gelli xeerin ŋa, a na xonifiinun 
ɲonto  bakk'a  kanma  t'a  xalasiyen  do  a  muso 
jiginden den saabun ŋa, Alla daale An kallanka: 
﴿























































































































































 ﴾ 
 {Xeeri nta i gundanlenmaaxun fo gabe di, ganta 
sere  be  ga  ɲaamarindi  ti  sadaxa  yi  ma  fi  sire  ma 
soron naxan gemunde, sere be ga na ken dabari Alla 
duŋeyen mundunde da, m'o ga ri muso xoore kin'a 
kaman ŋa} [Yaxarun soora: 114]. 
Alla  kallanken  xibaarindi,  nan  ti  ku  fiinu  su  ni 
xeerin ya yi, i ga giri sere be yi, do nan ti xeerin wa 
riiniti  xeerin  ŋa  d'a  wa  bonen  yontono,  nan  ti 

10 
muumini  muso-korosindan  xa  yi,  Alla  wa  muso 
xoore  kinn'a  yi,  muso  xoore  ke  yogo  ya  ni:  na 
hanmin  deŋi,  do  kunpan  do  liixiyun  do  kun  men 
tana. 
Fatanfansinde: na dusuxula ti gollun 
yogo ya, ma ti tuwaaxu nafanton yogo ya 
A  wa  gelli  jooten  ɲontonden  sababunun  ŋa 
(joote)  ke  be  bakka  ɲiimun  faadayen  di,  do 
sondonmen  dusuxulayen  di  ti(bireyen) 
budandifiinun yogo ya: 
Na  dusuxula  ti  gollun  yogo  ya,  ma  ti  tuwaaxu 
nafanton  yogo  ya;  na  tugu  ti  kun  wa  sondonmen 
mungundini bakka dusuxulayen ŋa t'i jootifin ŋa. A 
me  wa  di,  a  na  mungu  sababunun  ŋa_ti 
ken(dusuxulaye)  sababun  ŋa_  kun  beenu  ga  da 
hanmin do kunpan kiɲ'a yi, a yonkin na xusa ɲaxali, 
fo na kaf'a fatadunwaseyen ŋa, ke sababu kundu xa  
muuminin  do  i  tanan  su  wa    kapp'a  di,  Xa  bari 
muuminin  wa  fatanfansini  t'i  toŋondiyen  do  i 
xalasiyen do i  muso jiginden  ŋa t'i  dusuxulaye ke 
noxon  di  ti  tuwaaxu  be  a  g'a  xaranŋa  m'a  ga 
tuyindini,  a  do  ti  xeerin  golle  ke  be  a  g'a  gollini, 
gell'a  ga  na  ɲi  batuye  ya  ken  ni  batuye  ya  yi, 
dunadun golle xa ya ga na ɲi ma laada a na ŋanniyi 
siren  kaf'a  yi(ken  na  ɲaŋ'a  da  batiye  ya).  a  na 
dudeemeyen xerexere ti ken ŋa Allan batten kanma, 
batti xoore ya na ken danŋa hanmin do kunpan do 
sunon  ɲontonden  di,  soro  manime  manime  nan 









[image: ] 
11 
jaarabi  ti  jooten  do  budandifiinun 
laajaminlenmaaxun ŋa, wattu sooxinton ga yanq'a 
yi ! a jaaraadi siren xusa lagari ɲaana (a munguyen 
ya  sababun  ŋa  ke  be  ga  d'a  bireyen  buda  n'a 
jootindi, a do a dusuxulande t'i gollun yogo ya). 
An xawa, suxuleye ke be a ga dusuxulana t'a yi _ 
ken nan ɲa gelli fo be yonkin ga  duxiidifatana t'a yi, 
nan  xani  katt'a  yi,  na  tugu  ti  ke  yan  jaranŋunta 
kuudo na ke muurifo nafante kita, Alla ya n'a tu. 
Kiilun su kafumanto me yi, nan xata do lenki golli 
rinten  ŋa  A  wa  gelli  hanmin  do  jooten 
ɲontondifiinun ŋa; kiilen su nan kafu me yi nan xata 
do lenki golli rinten ŋa, do a nan kuti bakka xatana 
do  bire  teŋenten  ŋa,  a  do  bakka  sunono  bire 
danginten kanma, ken ya sigi Annabiyinme(kisiyen 
do  neemen  ŋ'a  kanma)  a  ga  da  tangayen  muuru 
bakka hanmin do sunon ŋa, Ken kuŋa suno nta fo 
wo  fo  sirono  fi  danginton  kanma,  o  ra  ga  nta  ku 
beenu saagandini nan leg'i ya, a baatu hanmin wa 
toorandini, ke be ga sarene bakka xunbane kannen 
di,  Ken  kuŋa  komen  nan  xawa  ɲaan'i  kootan  ya 
renmen ŋa, a g'i sooben do i dudoxotoyen kappa me 
yi i kootan do i waxati rinten sirondinden di, gelli 
sondonmen ga na kafu me yi ken kanma su, a wa 
gollun tinmanden ya wajabindini, komen xa butten 
na  mure  t'a  yi  bakka  hanmin  do  sunon  ŋa. 
Annabiyinmen ŋa (kisiyen do neemen ŋ'a kanma), 
a  ga  na  ɲi  duwanŋa  ti  duwanŋe  ya  m'a  ga  na  ɲ'i 
Unmaton kandana katta duwanŋe, finsaanen ŋa de, 

a  wa  cuyindini_  nan  kafi  Alla  deemanden 
muurunden ŋa, do  nan taamaxi  a fasanŋuntaaxun 
di_ sooben do dudoxotoyen ya kanma laabanden di; 
kuudo fon na kite a ga duwanŋa ti a kitanden ŋa. Do 
nan  duuraaxu  bakka  fon  ŋa,  a  ga  ɲi  duwanŋa  t'a 
ɲontonden  ŋa,  baawo  duwanŋen  soninten  na  do 
gollen ŋa, Ken kuŋa komen nan xawa dudoxotono 
do fi be ga fo ya siron'a yi diinan do duna di, a n'i 
kaman ɲaaga i muurifon kitanden ŋa, a n'a deemeyi 
muuru ken kanma, xo A ga jaabi moxon be(kisiyen 
do neemen ŋ'a kanma): 




















































































































































































 
 (Saanamaxangillaaxu do fo be ga fo siron'an ŋa, 
an na deemeyen muuru ti Alla yi an nan maxa konto, 
gelli fo ga n'an kita, maxa ti: har'in gan d'a ɲa kundu 
ya, gansiŋa a ɲa kundu do kundu ya, xa an ti: Alla 
rakuton ya ni, fo be ga d'A saga a na ken ya ɲaana, 
na tugu ti  (hari) sefeta ke  faayi de, a  na seetaane 
gollen ya ŋuɲini) musilimu d'a filla. A da fiinu filli 
kafu me yi(kisiyen do neemen ŋ'a kanma) i ya ni, (a 
fana):  nan  ɲaamarindi  ti 
Saanamaxangillaaxun(nuxullenmetaaxu)  ŋa  fi 
nafanton  kanma  moxo  su  di,  do  na  Alla  deemeyi 
muuru nan maxa dumaxayanqa kontonyen da ken 
be  ga  ni  fuuriyi  tooranten  ŋa,  (fillandi):  a  do  na 

13 
duraxaaya fi danginto nafanton ŋa, na Alla kiiten d'a 
rakuton faayi. 
A da fiinu ku ɲa taxandu fillo ya yi: taxande yogo, 
komen ra wa gollini na ken kita ma na fo kita ke be 
ra  ga  kitene  bakk'a  di,  ma  xa  n'a  ɲonto  ma  n'a 
newondi,  ke  kundu  komen  wa  dudoxotoyen 
bangandin'a di n'i Batikamannen deemeyen muuru. 
Do taxande tana, (kome) raniye ga nt'a di, ke kundu 
komen  wa  kiilitaaxunu  t'a  yi,  a  na  duŋe  nan 
duraxaaye  a  danŋa,  sikka  nta  nan  ti  ke  lasili 
korosinden ni sababu ya yi ɲaxalin da, do hanmin 
do kunpan girinden danŋa. 
Fatanfansinde: na Allan fikoŋen gabondi 
A wa gelli sondonmen yuruweyen do a tenkuyen 
sababunun fo xooren ŋa: 
Na  Alla  fikonŋen  gabondi,    na  tugu  ti  batti 
kaawafinte wa ken danŋa sondonmen yuruweyen 
do  a  tenkuyen  di,  do  a  hanmin  do  kunpan 
girindinden di, Alla daale An kallanka: 
...﴿
































 ﴾ 
 {..Naamu  tonŋu  faayi,  sondonmun  tenkunu  ti 
Alla fikonŋen ya yi} [Diran soora: 28] Batti xoore wa 
Allan-fikonŋen da ke muurifo kitanden di; n'a sax'a 
xerexerentaaxun kanma, a do komen ga fo be jikki 
gelli baraajen do muson ŋa. 
Nan  masala  ti  Alla  neema  banganton  do  fo 
muxunton ŋa A na kundun ya yi; nan masala ti Alla 
neema  banganton  do  fo  muxunton  ŋa,  na  tugu  ti 

(neemanu ku) tuyen ŋa do nan masala t'i ya; Alla wa 
hanmin  do  kunpan  ɲontono  ti  a  yi,  a  wa  komen 
cuyindini  katta  kuufanden  ŋa,  ke  be  ga  ni 
dingiranun su fo wuruginten do i fo kallanken ŋa, 
hari komen ga na ɲi kori ya di ma watte ya di ma 
kun men tana gelli jaarabindun noonun ŋa. A na tu 
Alla  neemanu  ku_beenu  ra  ga  nta  jaatene  nan 
yirige_  do  xonifiinu  ku  beenu  ga  da(komen)  kita 
gelli a ga na kun xense me yi, xonifiinu ku nta taxe 
fonne kitana neemanu ku kaaran ŋa. 
Ken toxo non ŋa, gelli Alla ga na komen jaarabi ti 
xonifin  do  masibonun  ŋa,  a  ga  da  muɲuyen  do 
duŋeyen do duraxaayanden gollen kini i noxon di, 
(jaarabindu  ku)  xoteyen  do  i  likkun  wa  newono, 
kome ke ga na i muson do i baraajen jikki na Alla 
batu ti sabariyen do duŋeyen gollen ŋa, ken xa wa fi 
xaraxaccon yillana fi liŋun ŋa, muso ke liŋoyen na 
xus'a mungundi do muɲuye ke xaraxasoyen ŋa. 
Nan faayindi katta  sere be  g'o wure  A  wa gelli 
fiinun fo nafanten  ŋa ke  noqu ya;  (ken ni)  na fon 
golli  Annabiyinmen  ga  kandandi  katta  ke  be  yi 
(kisiyen do neemen ŋ'a kanma) hadiisi sahaten di, 
A jaabi: 
























































































































 
 (Xa  faayindi  katta  sere  be  g'a  xa  wure  ya,  xa 
maxa faayindi katta sere be g'a xa kanma, na tugu ti 
ken  ya  n'a  toqo  xa  ga  nta  neqe  Alla  neeman  ŋa) 

musilimu d'a  filla.  Kenkuŋa,  bire  be  komen ga  n'i 
yaaxan tonten ɲa ke korosundifi kallanke ya, a wa 
walla nan t'i da tagefo gabe ya firi tuumayen  do i 
batufonun  di,  do  warijaxen  do  i  batufonun  di  a 
lahaalan ga ɲa moxo wo moxo, a jooten d'a hanmin 
d'a  kunpan  na  xusa giri,  fo  na  kaf'a  ɲaxaliyen d'a 
suuxen ŋa ti Alla neemanun ŋa kun beenu a ga d'i 
tanan fir'i noxon di, tana ke be g'a wure i di . 
Bire  su,  komen  taqasiyen  ga  na  laato  ti  Alla 
neema banganton do fo muxunton ŋa, i diinaganko 
do i dunaganko, a wa walla nan t'i kaman da jomu 
gabe ya kin'i ya na bone gabe ɲonto bakk'i ya, sikka 
su  xa  nta  nan  ti  ke  wa  hanminun  do  kunpanun 
ɲontono, na sewoyen do ɲaxaliyen wajabindi. 
Fatanfansinde: nan golli hanminun 
riitindi sababunun girindinden di, do 
ɲaxaliyen riitindi sababunun kitanden di 
A  wa  gelli  sababunu  beenu  ga  ɲaxaliyen 
wajabindini na hanmin do kunpan girindi, (ken ni 
ya):  nan  golli  hanminun  riitindi  sababunun 
girindinden  di,  a  do  ɲaxaliyen  riitindi  sababunun 
kitanden di; (ken wa ɲaana) ti komen nan mungu fo 
be  dangi  gelli  xonifiinun ŋa  ku  beenu  a  ra  ga  nt'i 
saagandini,  do  a  na  tu  nan  ti  i  g'i  kiile  ke 
dusuxulande be ɲaana d'i (xonifiinu ku) ya; ken na 
gelli  sangen  do  ɲanŋifibalin  ya  yi,  xawuyaaxu  do 
tuurintaaxu ya ni ken ŋa, (ken na ɲa saabu ya) a na 
xusa i sondonmen gaja bakka sinmene i (xonifiinu 

ku)  ya,  kundun  ya  ni  xadi  a  n'i  sondonmen  gaja 
bakka jootini do fi rinten ŋa, a ga ken be sinmana 
gelli  korin  ŋa  ma  kanne  ma  i  filli  tanan  ŋa  gelli 
xonifiinu ku beenu, a g'i sinmana i  xunbane bireyen 
di.  Ken  falle  wa  tu  ti  xunbanen  fiinu  ku,  fo  be  ga 
ɲaan'i noxon di ni fo tuyintan balin ya yi, gelli xeeri 
do bone do jikke do mamiye ya, nan ti xa i na Tunka 
Niyindaana Fintuwaanan ya maxa, fo wo fo su nta 
komon maxa i noxon di, ganta nan golli (fiinu ku) 
xeerinun kitanden di, do i tooranun ɲontonden di, 
komen wa tu xadi; nan t'i ga n'i kiilun koppa bakka 
jootini  do  i  xunbane  fin  ŋa,  i  ga  tuuge  i  kaman 
kanma fi ke sirondinden di, nan tenku katt'a yi fi ke 
di, a ga na ken dabari su; a sondonmen wa tenkunu 
a ɲanmoxonun xa wa sirono, a hanmin d'a jooten 
wa gilli bakk'a ya. 
Allan-ɲaagayen  (Duwanŋe)  gollinde  -  Fon  fo 
nafante be ra ga ɲaana fiinun xunbane korosinden 
di;  ken  yogo  ya  ni,  na  ke  duwanŋe  golli,  ken  be 
Annabinyinme(kisiyen do neemen ŋ'a kanma) A ga 
ɲi xirindini (dowana) t'a yi: 














































































































































 
































 
 《ɲaxalin do sunon kama, in diinan sirond'in da, 
aken  be  ga  n'in  fin  tangaadon  ŋa,  an  n'in  dunan 
sirond'in  da  a  ken  be  in  biraadon  g'a  di,  an  n'in 

17 
laaxara sirond'in da aken be saageran ga katt'a yi, 
An na birantaaxu ke ɲa jiida yi in da xeeri su di, na 
kalle xa ɲa tuumaye ya in  da bakka bone su  ya》 
musilimu d'a filla. A do ken moxo A ga jaabi: 































































































 
 《ɲaxalin  do  sunon  kama,  in  w'An  finneyen 
jikku, max'in tuugandi katt'in yinme yi hari yaaxe 
meɲexeti  ye,  An  n'in  finsaanen  su  sirond'in  da, 
Batikamaane su nta ganta Anke》 Abu Duwuda d'a 
filla ti killi sahante ya. Ken  kuŋa, komen ga na ke 
duwanŋe ko, a diinan do a dunan kaanataaxaadon 
ga  ke  be  noxon  di  ti  sondon  rinte  yi,  do  ŋanniyi 
tonŋunte ya, saage na duroxoto do fo be ra ga ken 
sabatindini, ma Alla xa d'a duwanŋe ke do a jikke ke 
do a golli yinme ke sabatind'a danŋa, a hanmi ke xa 
na yille ɲaxali do sewoye ya. 
Fatanfansinde: wutifiinun fo buren 
yexuderunde 
A  wa  gelli  jooten  do  hanminun  girindi 
sababunun fo nafanton ŋa_bire be fo ga na komen 
kita  gelli  xotanxotanun  ŋa_  a  nan  golli  (nan 
dodoxoto) i newondinden di ti wutifiinun fo buren 
yexuderunden ŋa ku beenu ga ni fin ɲamaadon ŋa, 
a  n'i  yonkin  xa taaxundi  ken kanma, A ga  na  ken 
dabari bire be a nan golli katta fo be ra ga newono 
t'i seyen lanɲaran ŋa, a hanminun d'a kunpanun wa 

gilli ti ke yonkinran taaxunde do ke golli nafante ya 
yi,  ken  golle  xa  kininden  wa  ɲaana  ti  fi  nafanton 
riitinden do toorefiinun ɲontonden ya yi, fo be ga 
na newo komen da. 
Bire be kannen do wattun do korin sababunun 
ga na yanqa(komen ŋa) a do xanufi ga na kont'a yi 
gell'a  xanufinu  noonun  ŋa,  a  na  kun(sababunu) 
genmanlenmaaxu ti kiilitaaxe do yonkin taaxunde 
ya yi i kanma, ken toxo no a na ɲa ti moxon fo xote 
be  ra  genme  ken  di,  na  tugu  ti  yonkin  taaxunde 
xonifiinun wutunden kanma, ken na i newondini ya 
n'i  xotoyen  girindi,  xerexerentaaxu  a  ga  n'i 
dusuxula  t'i  gaatanden  ŋa  t'i  seyen  lanɲeran  ŋa, 
(ken ga ɲa ta) yonkin taaxunden do golli nafanten 
na xusa meɲi a haqen di, ke be g'a suxulana bakka 
hanmini  ti  bonodunbun  ŋa,  a  n'i  yonkin  xaaya 
xonifiinun  gaatanden  senben  kurunbaaxunden 
kanma, nan kaf'a tuugeyen ŋa Alla kanma ken di do 
na saxiiraaxun sirondi t'a yi, sikka su nta nan ti ku 
fiinu  kundu  na  fo  xoore  ya  sirono  ɲaxaliyen  do 
sondonmen yuruweyen di, kafini komen ga baraaje 
be jikki a fo kiɲenŋonte do  fo leelante, ke xa ni  fi 
warinta  jaarabinte  ya  yi,  a  men  fi-ɲanŋinton  gelli 
sere be ga da Jaarabi a gaba buru. 
Fatanfansinde: sondonmen senbentaaxu 
d'a bitteyen d'a sabatiyen balaaxu 
A wa gelli sondon wattun jaaraadonun fo xooren 
ŋa, ken wara hari fatadun wattu ku yinmenu: (ken 

ni ya) sondonmen nan senbentaaxu do a nan maxa 
bitte  do  gaarun  do  sinmeyi  xafunun  maxa  batte 
tox'a  yi,  ku  beenu  sinmeyu  burun  ga  riini  t'i  ya. 
Butuyen  do  cawucawuyen  ŋa,  i  na  gelli  sababu 
maminton ya yi, sere be xa ga na taaxu ti xonifiinun 
sareyen ŋa do xanifiinun gillen ŋa ken w'a (kaman) 
xenundini hanminun do kunpanun do sondonmen 
do fatadun wattun di, a do ɲiimidun juruteyen do i 
batti  burun  di,  (battu)  ku  beenu  soron  ga  dem'i 
mantoora gabon walla. 
Nan tuuge Alla kanma Bire su, sondonmen ga na 
tuuge Alla kanma n'i jikken r'a kanma, a ma dukini 
gaaron ŋa, xafun sinmayu maɲanton xa m'a mara, a 
ga  saxu  Alla  yi  nan  taamayi  a  fasanŋuntaaxun  di, 
hanminun do kunpanun xa wa ɲontene bakk'a yi ti 
ken saabun ŋa, faten do sondon wattun fo gabe wa 
gilli  bakk'a  yi,  sondonmen  wa  senben  do 
yuruweyen  do  ɲaxaliye  kitta  konŋe  ra  ga  nt'a 
ɲaamana,  jaarekaanu  manime  manimen  fogu  ti 
gaarun do xafun sinmayu maɲanton watunton ŋa, 
ku  fiinu  da  batti  buren  toxo  sara  senbenta  gabo 
manime sondonmun ŋa, sefe mari lanpunton ŋa, i 
ligindi katta xawuyaaxun do tuurintaaxu manime yi 
! Laxafiyanten ni ke be Alla yinme ga da sere be ya 
laxafiya  n'a  maxagemundi  i  yonkin  gajanŋen  ŋa 
kudo;  a  na  sababu  nafanton  kita,  ku  beenu  ga  ni 
sondonmen  senbendaanon  ŋa,  do  jooten 
xatandaanon ga ni, Alla daale An kallanka: 

...﴿





































... ﴾ 
 {..sere be ga  na tuuge  Alla kanma,  Alla ya ni  a 
kaman wasandaanan  ŋa..} [Yaxukutten soora: 3] A 
wure  ya  ni:  Alla  ya  ni  a  kaman  wasandaanan  ŋa 
bakk'a diinan do a dunan hanmi su ya. 
Ken kuŋa Alla-ragaanan sondonmen senbenten 
ya ni, gaaru ku nta battibure su toq'a yi, sarefiinun 
xa nt'a bittana (ti fo wo fo yi); baawo a wa tu nan ti 
ken(kitene) ti yonkin lanpuyen ya yi, do lanpuyen 
do kannen ya yi tonŋu ga nta ke be danŋa, ken d'i 
moxo su a wa tu nan ti Alla da waseyen tinmanten 
sanqa tuugeyenmen da, (ken yan sigi) a ga saqa Alla 
yi, a ga tenkun'A ɲiinan da, a hanmin do a kunpan 
na  xusa  giri,  a  xota  ke  na  faraxi  newoye  ya,  d'a 
sunoye na ya ɲaxaliye ya, a d'a kanne na ya tenkuye 
ya,  O  wa  Alla  ɲaagana  laxafiyan  ŋa,  do  A  nan 
fasanŋuntaax'o  kanma  ti  sondon  senbente  d'a 
sabatiyen  ŋa,  a  do  ti  jikkisenbeyi  tinmante  ke  be 
Alla ga da xeeri su sanqa'a dunkonun ŋa, do xonifi 
do mantoora su ɲontonde. 
Fatanfansinde na yonkin taaxundi 
tananun leebunun muɲuye kanma 
A  ri  Annabi  jaabin  di(kisiyen  do  neemen  ŋ'a 
kanma): 






































































 
 (Muumini yugon maxa muumini yaxare xonnan-
xoni_bire be a ga na xonifi war'a yi_ baawo gell'a ga 

na jikku(bure) xoni a di, m'a ga duŋe ti jikku tana 
yi(ken sire ga ni) ) musilimu d'a filla. 
Nafanu xooro filli: 
I fana: nan kandandi katta yaqen do burutinten 
do  kappanlenman  do  golliɲanlenman  golliɲanlen 
siraaxun ŋa, a do naxa do kille g'an do sere su ya 
naxa,  a  wa  muurin'an  maxa  xa,  an  n'an  yonkin 
taaxund'a  kanma,  nan ti  a  ra  nta  ɲaana  leebu ma 
naxasiye ma xonifi yogo ga nta ɲiin'a kaman ŋa, an 
ga  na  ken  ɲ'a  yi  bire  be,  xusa  ken  do  fo  be  ga 
wajab'an kanma xense me yi m'an gan xa wa ke be 
dabarini gelli tokkiyinlenmaaxun do xanuyen toqen 
ŋa  xa  me  naxa,  (ken  wa  ɲaana)  ti  a  fo-sirun 
sinmeyen  ŋa,  do  muurifo  xerexerenton  do  fo 
loogonto, a do ti na dufengundi bakk'a fi-burun ŋa, 
kappen do tokkiyinlenmaaxun na xusa toxo ta di, an 
na tuumayen fo tinmanten xa kita. 
Nafa fillandi: ken ni hanmin do jooten gillen ya 
yi,  do  (bireyen)  laabayen  toqe,  a  do  nan  duume 
haqu  xatamanton  (waajibinto)  do  fo  xaninton 
ɲanŋen  kanma,  do  tuumayen  kitande  kaaron  filli 
naxa,  sere  be  ga  ma  kandeyi-muuri  ti 
Annabi(kisiyen  do  neemen  ŋ'a  kanma)  dan  ke  fo 
koninte  ya_aken  ga  ri  ti  fin  sooxaaden  ya,  na  fi-
burun koroosi, nan finki bakka fi-sirun ŋa_ kaariye 
nta  m'a  ga  jooti,  m'a  d'i  naxanlenma  ke  naxan 
xanuyen xa ga bude, ma haqun fo gabe xa ga kuti ku 
beenu tanganden xatamanten g'i filli baananbe su  
kanma. 









[image: ] 
22 
Soron  fo gabe wa  non  ŋa,  gelli hanmi kallanko 
dunkonun ŋa,  i n'i yonkinun  taaxundini muɲuyen 
do kiilitaaxen ya kanma bonobinnun do bittefiinun 
yanqa biren ŋa. Yo xa, baataran fi mison biren ŋa i 
na jooti, laabayen xa na bude, yinme be ga sigi ken 
ŋa ni  ya; nan t'i kun  ŋa i  d'i yonkinun taaxundi  fi 
xooron biren ŋa, n'i wara fi bucunnun biren ŋa, kun 
xusa  d'i  tooro  na  batti  bure  tox'i  tuumayen  ŋa, 
Kenkuŋa naxaaniyettaana n'i yonkin taaxundini  fi 
roxon do fi  xooron su  ya kanma,  a na Alla ɲaaga 
deemanden  ŋa  i  kanma,  do  a  nan  maxa  du  tox'i 
yonkin maxa hari yaaxe meɲexetiye, ken bire ya ni 
fi roxen na new'a maxa, xo fi xooren ga new'a maxa 
moxon  be.  a  na  toxo  yonki  tenkunte  do  sondon 
tenkunte dunke ya a tuumante ga ni. 
Fatanfansinde: nan max'a wara do 
hanminun batten ŋa 
Haqilanten  wa  tu  nan  t'i  bire  moxo  siren  ni 
wulaliŋintaaxun do kiilitaaxen bire moxon ya, (a wa 
tu xa) nan t'a deppen ya ni buru, ken bire a nta xawa 
a  n'a  defondi  ti  hanmin  ŋa  do  na  wara  do 
budandifiinun batten ŋa, na tugu ti ken ni bire moxo 
siren  teyinne  ya  yi,  (haqilante  ke)  na  xusa 
xutungaanaaxu t'i biraye ke ya, a fo gabe nan maxa 
daga do hanminun do budandifiinun ŋa, fo wo fo nta 
sere  siren  do  sere  buren  naxa  ke  di,  yo  xa  bari 
muuminin ken ŋa, ti ke maxankuto sabatinden ŋa, 
taqun  fo  deren  ya  n'a  danŋa,  do  taqi  nafanten  fo 

kiɲenŋonte do fo leelante. 
Na  xencenden  ɲa  Alla  neemanun  do      xonifin 
naxa, ke be ga d'a kita A nan xawa xadi, gelli xonifi 
ga na (komen) kita m'a kanu a yi, a ga da neemanu 
ku beenu kita, diinaganko do dunaganko, a na kun 
do xonifin xense me yi ken ga d'a kita, xencenden 
biren ya ni neemanun gaboyen ga xurene a ga ku 
beenu  noxon  di,  a  do  xonifiinun  taraɲamaye  kun 
beenu ga d'a kita. 
Kundun  ya  ni  xadi,  a  ga  kanna  fo  be  yi  gelli 
mantoora sareyen ŋa du kanma, a na ken do ɲaŋifi 
gabon xense me yi kisiyen biren ŋa bakk'i ya, a nan 
max'a  toxo  ɲaŋifi  lanpunten  ga  ɲaŋi  gaba 
senbenton  ɲiini,  a  hanmin  d'a  kannen  gilli  ti  ken 
moxo ya, ɲaŋifiinun fo xoore be ra ga ɲaana a na ken 
yexuderundi  kun  beenu  ra  g'a  kitta,  a  na  xusa  i 
yonkin taaxundi a sareyen danŋa a ga na ɲa, fo be 
ga ma ɲaŋ'i di fina a na golli ken ɲontonden di, do fo 
be ga yanqa wuruginden di m'a newondinde. 
Soron mantooranun ŋa, a n'i yinmenu ya kanma, 
na  toxo  an  ga  ma  dusuxula  t'i  ya  A  wa  gelli  fi 
nafanton ŋa, an na tu nan ti soron mantooranun ŋa 
an da _xerexerentaaxu digan burun di_ nan ti i nta 
anken toorono i n'i yinmenu ya toorono, gant'an ga 
na dusuxula t'i hanmiyen ŋa, an ga duŋe i danŋa i 
n'an  sobifiinun  mara,  ken  biren  yan  ni  i  g'an 
toorono xo i ga d'i xa tooro moxo be, xa gell'an ga 
ma hanmintaaxu t'i ya, i nta fo wo fo tooron'an ŋa. 
An bireyen sirondi ti sinmeyu nafanton ŋa A tu 

nan ti, an biraye ke batini(tokini) do an sinmeyu ku 
ya  yi,  gelli an sinmeyu  kun da  ɲa  fi  di  ke be  g'an 
nafana  diina  ma  duna  di,  an  birayen  ɲa  fo  siri 
wulaliŋinte ya, ken ga fe fin wa ɲaŋin'i sooxaaden 
ŋa. 
Golliɲanlenmaaxun nan ɲa Alla ya da, an maxa ɲa 
tagefoonun da A wa gelli hanmin xatandi fiinun fo 
nafanten  ŋa,  an na  an yonkin minindi, nan  ti nta 
kuufanden  mundunu  sere  su  maxa  ganta  ti  Alla, 
gell'an ga na siro katta sere be haqe g'an kanma ma 
ke be yinme haqe ga nt'an ŋa, (ken biren ŋa) a tu 
nan ti ken faayi an do Alla Golliɲanlenmaaxun ya yi, 
maxa  xata  do  sere  nuwaarinden  ŋa  xadi,  an  ga 
neemandi ken be kanma, xo Alla ga daale I tageefo 
xerexerenton haqen di: 
﴿





 {o  n'axa  yigandini  Alla  yeeson  baane  ya 
mundunden  danŋa,  o  nta  tugaado  mundun'a  xa 
maxa, ma kuufande} [Seren soora: 9] 
Ke  sefe  wa  xotono  xojen  do  renmun 
Golliɲanlenmaaxun  di  a  do  an  d'i  kappen 
senbentaaxun  di,    bire  su  an  ga  n'an  yonkin 
taaxundi  tooran  ɲontonden  kanma  bakk'i  ya, 
abaatu  an  tuuma  na  dutuumandi,  a  wa  gelli 
tuumayen sababunun ŋa; na fasanŋuntafiinun wutu 
nan  golli  t'i  ya,  ti  yonkin  lafin  ŋa,  a  ga  feti  ti 
dulikkinde  ke  be  g'an  jootini,  an  ga  saagene  an 
tabattun  di  komaana  yi  bakka  fasanŋuntafin 

kiteyeŋa, baawo an da killi tolominten ya tara, ke xa 
na  gelli  fintuwaaxun  ya,  (tuumayen  sababunun 
yogo ya ni xadi) an na fi laabanta liŋun tigi bakka fi 
budanton di, fo  na kaf'a an yinme jaatin laabayen 
ŋa, budefiinun xa na giri. 
Na  dusuxula  ti  fi-nafanten  ŋa,  a  ga  feti  ti  fi-
tooranten ŋa Fi nafanton wara an yaaxan xottun ŋa, 
an  nan  goll'i  yaaxakitanden  (sabatinden)  kanma, 
maxa tiirinbe katta fi tooranton ŋa; kuudo an ra ga 
mungunu hanmin do sunon riitindi sababunun ŋa 
moxon be ti ken ŋa, an na du deema ti tuumayen do 
yonkin kafumanden ŋa gollu xooron kanma. 
Na gollun ɲama kuruma A wa gelli fi nafanton ŋa, 
na gollun ɲama kuruma, do nan duraaxu bire rinten 
di;  na  tugu  ti  gollun  ŋa,  i  ga  ma  duguta  su,  gollu 
danginton  kuttun  wa  meɲiini  an  kanma,  gollu 
rinton xa wa kapp'i ya, i xotoyen na xusa fuumu, xa 
gell'an  ga  na  fi  su  dugutand'i  biren  ŋa,  an  do 
sinmeyen senbenten do gollen fankanten na xusa ri 
fi rinton ŋa. 
Na  fi-fanagankon(awulanton)  taraba,  kafini 
haqilafaraxunden ŋa A nan xawa, an na sugandindi 
bakka  fiinun  di,  fo  be  gan  xooranta  ken  falle  fo 
xoore, an n'an yonkin liŋun do an xanufi xoten xa 
bogu me di, na tugu ti ken sooxaaden ni tunbakken 
do  (bireyen)  budeyen ya  yi,  an  na  du  deema  ken 
kanma ti sinmeyi kendenten do haqilafaraaxunden 
ŋa,  (bawo)  sere  ma  nimisi  ke  be  ga 
haqilafaraaxundi, an n'an liŋun gollen jaga, jagande 

yaaxamise  ya,  gelli  nafan  ga  na  sabati,  an  ga 
sondonfanqe, tuuge Alla kanma, na tugu ti Alla wa 
tuugaanon mulla. 
Alla n nawaari, tagefoonun su Kama 
A  ga  n'o  yinmanke  Mahanmadu  neema,  A  d'a 
dunkonu d'a kappanlenmo, A ga n'i kisi 
 
 
***

